…………………………

………………………… 2021 г.

|  |  |
| --- | --- |
| **ДО****МИНИСТЪРА НА ЗЕМЕДЕЛИЕТО, ХРАНИТЕ И ГОРИТЕ****ПРОФ. Д-Р ХРИСТО БОЗУКОВ** | **ОДОБРИЛ,****МИНИСТЪР НА ЗЕМЕДЕЛИЕТО,** **ХРАНИТЕ И ГОРИТЕ:****ПРОФ. Д-Р ХРИСТО БОЗУКОВ** |

**ДОКЛАД**

**от доц. д-р Крум Неделков - заместник-министър на земеделието, храните и горите**

Относно: Проект на Наредба за изменение и допълнение на Наредба № 10 от 2019 г. за условията и реда за прилагане на мерките от Националната програма по пчеларство за периода 2020 – 2022 г.

**УВАЖАЕМИ ГОСПОДИН МИНИСТЪР,**

На основание чл. 58л, ал. 3 от Закона за прилагане на Общата организация на пазарите на земеделски продукти на Европейския съюз внасям за одобрение проект на Наредба за изменение и допълнение на Наредба № 10 от 2019 г. за условията и реда за прилагане на мерките от Националната програма по пчеларство за периода 2020 – 2022 г. (Наредба № 10 от 2019 г.).

**Причини, които налагат приемането на акта**

С Решение за изпълнение (ЕС) 2019/974 на Комисията от 12 юни 2019 г. за одобряване на националните програми за подобряване на производството и предлагането на пазара на пчелни продукти, представени от държавите членки съгласно Регламент (ЕС) № 1308/2013 г. на Европейския парламент и на Съвета, беше приета Национална програма по пчеларство за тригодишния период 2020 – 2022 г. (НПП 2020 – 2022 г./Програмата). Това е петата поред Национална програма по пчеларство, като към настоящия момент се изпълняват дейностите за пчеларската 2021 г.

С Регламент (ЕС) 2020/2220 на Европейския парламент и на Съвета от 23 декември 2020 г. за определяне на някои преходни разпоредби във връзка с подпомагането от Европейския земеделски фонд за развитие на селските райони (ЕЗФРСР) и от Европейския фонд за гарантиране на земеделието (ЕФГЗ) през 2021 г. и 2022 г. и за изменение на регламенти (ЕС) № 1305/2013, (ЕС) № 1306/2013 и (ЕС) № 1307/2013 по отношение на ресурсите и на прилагането през 2021 г. и 2022 г. и Регламент (ЕС) № 1308/2013 по отношение на ресурсите и разпределението на това подпомагане за 2021 г. и 2022 г., срокът на действие на националните пчеларски програми на държавите членки, изготвени за периода от 1 август 2019 г. до 31 юли 2022 г., е удължен до 31 декември 2022 г.

С Регламент за изпълнение (ЕС) 2021/166 на Комисията от 10 февруари 2021 за изменение на Регламент за изпълнение (ЕС) 2015/1368 по отношение на удължаването на срока на действие на националните програми в сектора на пчеларството се предостави възможност държавата членка, съвместно с представители на пчеларския сектор, да измени НПП 2020 – 2022 г., така че да предвиди кои мерки и дейности да се изпълняват през удължения период от 1 август 2022 г. – до 31 декември 2022 г., като при това изменение следва да се вземе предвид и увеличеното финансово участие на Съюза. Това могат да бъдат както изпълняваните до момента по Програмата мерки и дейности, така и нови такива.

С оглед на гореизложеното и на основание чл. 58м, ал. 2 от Закона за прилагане на Общата организация на пазарите на земеделски продукти на Европейския съюз с доклад № 93-1517 от 09.03.2021 г. на министъра на земеделието, храните и горите беше одобрено изменение на Националната програма по пчеларство за периода 2020 – 2022 г. Същото беше прието с Решение за изпълнение (ЕС) 2021/974 на Комисията от 9 юни 2021 година за одобряване на изменените национални програми за подобряване на производството и предлагането на пазара на пчелни продукти, представени от държавите членки съгласно Регламент (ЕС) №1308/2013 на Европейския парламент и на Съвета (Решение за изпълнение (ЕС) 2021/974). В тази връзка е необходимо одобрените промени в Програмата да бъдат отразени и в Наредба № 10 от 2019 г. за условията и реда за прилагане на мерките от Националната програма по пчеларство за периода 2020 – 2022 г.

**Цели**

С изготвения проект на нормативен акт се цели синхронизиране на разпоредбите на Наредба 10 от 2019 г. с Националната програма по пчеларство за периода 2020 – 2022 г.

В предложения проект на Наредба се удължава срока на прилагане на Програмата за периода от 01.08.2022 г. до 31.12.2022 г. на:

* 1. дейност – „Закупуване на ветеринарномедицински продукти (ВМП) срещу вароатозата“ от мярка Б – „Борба срещу агресорите и болестите в кошера, особено срещу вароатозата”;
* 2. дейност - „Физикохимичен анализ на пчелния мед“ по мярка Г – „Мерки за подпомагане на лабораториите за анализ на пчелните продукти“;
* 3. дейност – „Изследване на проби от хранителните запаси на пчелните семейства (мед, прашец) за остатъчни количества вещества от пестициди над пределните норми“ – по мярка Г – „Мерки за подпомагане на лабораториите за анализ на пчелните продукти“.

Във връзка с горепосочената дейност по т. 3 като допустими кандидати по нея са включени физически и юридически лица, регистрирани като земеделски стопани с пчелни семейства. Това изменение ще се отнася както за пчеларската 2022 г., така и за удължения период от 1 август 2022 г. до 31 декември 2022 г.

В преходни и заключителни разпоредби е създаден нов параграф, който регламентира, че дейностите: „Закупуване на ветеринарномедицински продукти (ВМП) срещу вароатозата“ от мярка Б – „Борба срещу агресорите и болестите в кошера, особено срещу вароатозата”; „Физикохимичен анализ на пчелния мед“ по мярка Г – „Мерки за подпомагане на лабораториите за анализ на пчелните продукти“ и „Изследване на проби от хранителните запаси на пчелните семейства (мед, прашец) за остатъчни количества вещества от пестициди над пределните норми“ по мярка Г – „Мерки за подпомагане на лабораториите за анализ на пчелните продукти“ в удължения период следва да са извършени от 1 август 2022 г. до 31 декември 2022 г. Срокът за подаване на заявления за плащане за удължените дейности е до 15 януари 2023 година. Плащанията за удължените дейности се извършват в периода от 16 октомври 2022 година до 15 октомври 2023 година. В случай, че за дейностите в удължения период няма определен бюджет, за същите не се извършва прием на заявления за подпомагане.

В предложения проект на Наредба са предвидени изменения и допълнения в приложения 1 и 2 от Наредба № 10 от 2019 г. по искане на представители на пчеларския сектор, като са включени допълнително допустими за подпомагане активи и оборудване и са определени техните референтни цени. В тази връзка се предвижда допустими за подпомагане по мярка А „Техническа помощ за пчелари и сдружения на пчелари“ да бъдат и касетъчни центрофуги, вертикални сита и дозиращи машини за пакетиране на пчелен мед.

**Финансови и други средства, необходими за прилагането на новата уредба**

Предложеният проект на акт не води до въздействие върху държавния бюджет и не са необходими допълнителни разходи/трансфери и други плащания. Проектът на Наредба не предвижда и допълнителни разходи за неговите адресати.

**Анализ за съответствие с правото на Европейския съюз**

Проектът на нормативен акт не съдържа разпоредби, транспониращи актове на Европейския съюз, поради което не е приложена таблица за съответствие с правото на Европейския съюз.

**Очаквани резултати от прилагането на акта**

С предложения проект на акт се очаква синхронизиране на разпоредбите на Наредба № 10 от 2019 г. с Националната програма по пчеларство за периода 2020 – 2022 г. във връзка с Решение за изпълнение (ЕС) 2021/974.

**Информация за проведените обществени консултации**

На 13.07.2021 г. предложенията за изменение и допълнение на Наредба № 10 от 2019 г. са изпратени за предварителни обществени консултации по електронен път на представителите на Съвета по пчеларство и на Постоянната работна група за управление на Националната програма по пчеларство за периода 2020 – 2022 г., като е предоставен 7-дневен срок за предложения и становища. Целесъобразните бележки и предложения са отразени.

Съгласно чл. 26, ал. 3 и 4 от Закона за нормативните актове, проектите на Наредба и доклад (мотиви) са публикувани на интернет страницата на Министерството на земеделието, храните и горите и на Портала за обществени консултации, като на заинтересованите лица е предоставен 30-дневен срок за предложения и становища.

В съответствие с чл. 26, ал. 5 от Закона за нормативните актове справката за постъпилите предложения, заедно с обосновка за неприетите предложения в резултат на проведената обществена консултация е публикувана на интернет страницата на Министерството на земеделието, храните и горите и на Портала за обществени консултации.

Проектът на Наредба за изменение и допълнение на Наредба № 10 от 2019 г. за условията и реда за прилагане на мерките от Националната програма по пчеларство за периода 2020 – 2022 г. е съгласуван в съответствие с разпоредбите на Правилата за изготвяне и съгласуване на проекти на актове в системата на Министерството на земеделието, храните и горите. Направените целесъобразни бележки и предложения са отразени.

**УВАЖАЕМИ ГОСПОДИН МИНИСТЪР,**

Във връзка с гореизложеното и на основание чл. 58л, ал. 3 от Закона за прилагане на Общата организация на пазарите на земеделски продукти на Европейския съюз, предлагам да издадете предложения проект на Наредба за изменение и допълнение на Наредба № 10 от 2019 г. за условията и реда за прилагане на мерките от Националната програма по пчеларство за периода 2020 – 2022 г.

|  |  |
| --- | --- |
| **Приложениe:**  | 1. Проект на Наредба;
2. Справка за отразяване на становищата, постъпили при съгласуването на проекта на Наредба;
3. Справка за отразяване на постъпилите предложения и становища от проведената обществена консултация;
4. Постъпилите становища.
 |

С уважение,

**ДОЦ. Д-Р КРУМ НЕДЕЛКОВ**

*Заместник-министър на земеделието, храните и горите*